अर्थशास्त्रम्/अधिकरणम् ९/अध्यायः ५
संध्य्-आदीनां अयथा-उद्देश-अवस्थापनं अपनयः   ।। ०९.५.०१  ।।
 तस्मादापदः सम्भवन्ति   ।। ०९.५.०२  ।।
 बाह्य-उत्पत्तिरभ्यन्तर-प्रतिजापा । अभ्यन्तर-उत्पत्तिर्बाह्य-प्रतिजापा । बाह्य-उत्पत्तिर्बाह्य-प्रतिजापा । अभ्यन्तर-उत्पत्तिरभ्यन्तर-प्रतिजापा  इत्यापदः   ।। ०९.५.०३  ।।
 यत्र बाह्या अभ्यन्तर-अनुपजपन्ति । अभ्यन्तरा वा बाह्यान् । तत्र-उभय-योगे प्रतिजपतः सिद्धिर्विशेषवती   ।। ०९.५.०४  ।।
 सुव्याजा हि प्रतिजपितारो भवन्ति । नौपजपितारः   ।। ०९.५.०५  ।।
 तेषु प्रशान्तेषु नान्यान्शक्नुयुरुपजपितुं उपजपितारः   ।। ०९.५.०६  ।।
 कृच्छ्र-उपजापा हि बाह्यानां अभ्यन्तरास्तेषां इतरे वा   ।। ०९.५.०७  ।।
 महतश्च प्रयत्नस्य वधः परेषाम् । अर्थ-अनुबन्धश्चऽत्मन इति   ।। ०९.५.०८  ।।
 अभ्यन्तरेषु प्रतिजपत्सु साम-दाने प्रयुञ्जीत   ।। ०९.५.०९  ।।
 स्थान-मान-कर्म सान्त्वं   ।। ०९.५.१०  ।।
 अनुग्रह-परिहारौ कर्मस्वायोगो वा दानं   ।। ०९.५.११  ।।
 बाह्येषु प्रतिजपत्सु भेद-दण्डौ प्रयुञ्जीत   ।। ०९.५.१२  ।।
 सत्त्रिणो मित्र-व्यञ्जना वा बाह्यानां चारं एषां ब्रूयुः "अयं वो राजा दूष्य-व्यञ्जनैरतिसंधातु-कामः । बुध्यध्वम्" इति   ।। ०९.५.१३  ।।
 दूष्येषु वा दूष्य-व्यञ्जनाः प्रणिहिता दूष्यान्बाह्यैर्भेदयेयुः । बाह्यान्वा दूष्यैः   ।। ०९.५.१४  ।।
 दूष्याननुप्रविष्टा वा तीक्ष्णाः शस्त्र-रसाभ्यां हन्युः   ।। ०९.५.१५  ।।
 आहूय वा बाह्यान्घातयेयुः   ।। ०९.५.१६  ।।
 यत्र बाह्या बाह्यानुपजपन्ति । अभ्यन्तरानभ्यन्तरा वा । तत्रएकान्त-योग उपजपितुः सिद्धिर्विशेषवती   ।। ०९.५.१७  ।।
 दोष-शुद्धौ हि दूष्या न विद्यन्ते   ।। ०९.५.१८  ।।
 दूष्य-शुद्धौ हि दोषः पुनरन्यान्दूषयति   ।। ०९.५.१९  ।।
 तस्माद्बाह्येषुउपजपत्सु भेद-दण्डौ प्रयुञ्जीत   ।। ०९.५.२०  ।।
 सत्त्रिणो मित्र-व्यञ्जना वा ब्रूयुः "अयं वो राजा स्वयं आदातु-कामः । विगृहीताः स्थानेन राज्ञा । बुध्यध्वम्" इति   ।। ०९.५.२१  ।।
 प्रतिजपितुर्वा दूत-दण्डाननुप्रविष्टास्तीक्ष्णाः शस्त्र-रस-आदिभिरेषां छिद्रेषु प्रहरेयुः   ।। ०९.५.२२  ।।
 ततः सत्त्रिणः प्रतिजपितारं अभिशंसेयुः   ।। ०९.५.२३  ।।
 अभ्यन्तरानभ्यन्तरेषुउपजपत्सु यथा-अर्हं उपायं प्रयुञ्जीत   ।। ०९.५.२४  ।।
 तुष्ट-लिङ्गं अतुष्टं विपरीतं वा साम प्रयुञ्जीत   ।। ०९.५.२५  ।।
 शौच-सामर्थ्य-अपदेशेन व्यसन-अभ्युदय-अवेक्षणेन वा प्रतिपूजनं इति दानं   ।। ०९.५.२६  ।।
 मित्र-व्यञ्जनो वा ब्रूयादेतान्"चित्त-ज्ञान-अर्थं उपधास्यति वो राजा । तदस्यऽख्यातव्यं इति   ।। ०९.५.२७  ।।
 परस्पराद्वा भेदयेदेनान्"असौ चासौ च वो राजन्येवं उपजपति"  इति भेदः   ।। ०९.५.२८  ।।
 दाण्डकर्मिकवच्च दण्डः   ।। ०९.५.२९  ।।
 एतासां चतसृणां आपदां अभ्यन्तरां एव पूर्वं साधयेत्  ।। ०९.५.३०  ।।
 अहि-भयादभ्यन्तर-कोपो बाह्य-कोपात्पापीयानित्युक्तं पुरस्ताड  ।। ०९.५.३१  ।।
 पूर्वां पूर्वां विजानीयाल्लघ्वीं आपदं आपदां  । ।। ०९.५.३२अ ब  ।।
 उत्थितां बलवद्भ्यो वा गुर्वीं लघ्वीं विपर्यये   ।। ०९.५.३२च्द्  ।।